Tres de les actuacions que es presenten a continuació s'adrecen a evitar la sinistralitat dels vianants en vies urbanes, la quarta vol evitar situacions de risc entre vehicles en carretera.
En tots els casos, la clau es troba en noves maneres de senyalitzar.
L'Smart Tactile Paving, implantat a Melbourne per l'empresa local Büro North, té com a finalitat fer que els vianants distrets puguin ser alertats que el semàfor està vermell o verd encara que caminin absorts en la pantalla del seu mòbil.
L'any 2015, les dades d'accidents amb implicació de vianants es van disparar a Austràlia, amb 165 vianants morts i 3.500 de ferits greus.
Al marge del patiment humà, els accidents de vianants costen al país més de 700 M d'euros per any.
Es creu que al país un de cada tres vianants travessa el carrer sense parar esment en els semàfors per culpa del mòbil, que redueix el camp de visió de la persona en un 95%, a més d'alterar llur percepció del risc, el processament d'informació i la presa de decisions.
D'aquí va sorgir la iniciativa de Büro North, una agència de disseny, que creu que les mesures legislatives i punitives esdevenen inútils al capdavall a l'hora de modificar la conducta del ciutadà.
Aquesta empresa creu més aviat que la solució per a una major seguretat del vianant passa pel disseny urbà.
Així, aprofitant la infraestructura ja existent, l'Smart Tactile Paving posa els semàfors de vianants al terra, de manera que la senyalització entri dins el camp de visió, reduït, dels usuaris de mòbil.
L'Smart Tactile Paving no requereix infraestructura elèctrica suplementària, ja que fa servir la mateixa que alimenta els semàfors del pas de vianants.
El sistema consisteix en unes rengleres de llums implantades a la vorera, prop de la vorada, que s'il·luminen de manera coordinada amb els semàfors de vianants convencionals.
Pel que fa a la superfície, és semblant a la de les voreres tàctils per a persones amb dificultats visuals, amb tot un seguit de protuberàncies, que en la versió de Büro North són petits llums LED que s'encenen en vermell o en verd segons sigui la fase del semàfor principal.
Tot just aquest mes d'octubre, l'Ajuntament de Sant Cugat del Vallès ha instal·lat a la plaça dels Quatre Cantons el que és el primer semàfor a terra de les nostres contrades.
El lloc escollit respon al fet que és allà on hi ha l'únic encreuament de l'eix de vianants de la ciutat amb un carrer amb trànsit rodat, cosa que pot comportar un augment dels accidents per descuit dels vianants, especialment si estan concentrats en el seu dispositiu mòbil.
Com en l'exemple australià, els llums també són de tecnologia LED.
Però a diferència del cas de Melbourne, el semàfor horitzontal de Sant Cugat només s'encén quan està prohibit el pas de vianants: no té fase verda.
L'actuació ha suposat una inversió de 5.000 euros, segons el consistori santcugatenc, que no exclou implantar aquest element de seguretat viària en altres llocs del municipi –tot i que val a dir que alguns veïns ho veuen com una despesa injustificada que, a més, propicia les conductes negligents de la ciutadania.
Vegeu-ne una imatge tot seguit.
El passat mes d'agost es va instal·lar a la ciutat xinesa de Yichang (província de Hubei, al centre del país) el primer pas de vianant multimodel de la Xina: es tracta d'un pas capaç de detectar la presència de vianants i avisar-ne els conductors amb uns flaixos de llum que assenyalen per on passaran els transeünts.
Com s'aprecia a les imatges de més avall, hi ha quatre rengles de llums en total, dues a cada banda del pas de vianants, amb les de la part més pròxima a les franges blanques destinades a informar els transeünts (llums d'assistència) i les més externes orientades cap als vehicles que s'acosten a la zona (llums d'alarma).
El sistema ha estat dissenyat per l'institut de recerca del departament de trànsit de la mateixa ciutat, a partir de l'estudi exhaustiu de les diferents situacions que poden tenir lloc en el moment de travessar el carrer: d'aquesta manera, els promotors del nou pas zebra asseguren que han pogut desenvolupar un sistema de detecció de vianants en temps real que, a més, és capaç de predir-ne el comportament.
El pas de vianants multimodel, a més del detector de transeünts i dels llums d'assistència i d'alarma ja esmentats, es complementa amb càmeres de vigilància.
Aquest pas zebra de Yichang fa tres metres d'ample i travessa un carrer de trenta metres.
Diverses carreteres espanyoles disposen ja de senyals que poden avisar els conductors de la presència d'altres vehicles en cruïlles o incorporacions properes, de manera que l'usuari de la via principal moderi la velocitat i extremi la precaució, a fi de reduir el risc de col·lisió.
Aquest sistema d'advertència dinàmica en interseccions funciona a partir de tecnologies de baix cost vehicle to vehicle (V2V) que permeten l'intercanvi d'informació dels vehicles entre si i/o amb la infraestructura.
D'aquesta manera, quan el sistema detecta la presència d'un vehicle que s'aproxima a la intersecció, n'avisa, mitjançant un panell lluminós, els conductors del tronc principal, per tal que, malgrat gaudir de preferència de pas, puguin adequar la seva conducció en funció de la informació rebuda.
Les quatre primeres "cruïlles intel·ligents" ja funcionen a llocs d'alta perillositat en trams de carreteres nacionals (radials o secundàries) classificats com d'alta concentració d'accidents: concretament, a la província de Lleó, al PK 399 de la N-VI; a Madrid, al PK 56 de la mateixa carretera (port de Los Leones); a Navarra, al PK 78 de la carretera N-113; i a La Corunya, al PK 676 de la N-634.
Vegeu amb més detall el funcionament d'aquesta mena de senyalització a la infografia següent.
Dimensió social de la mobilitat, Accidents, Disseny de vies locals i comarcals, Seguretat viària